B4-0137/96

Päätöslauselma yhteisen maatalouspolitiikan (YMP) näkymistä sekä tiettyjen kauppasopimusten vaikutuksista Euroopan unionin maataloustuottajiin

Euroopan parlamentti, joka

- ottaa huomioon komission tutkimuksen vaihtoehtoisista strategioista suhteiden kehittämiseksi maatalousalalla EU:n ja assosioituneiden maiden välillä assosioituneiden maiden tulevaisuudessa tapahtuvaa liittymistä varten (CSE(95)0607 - C4-0023/96),

A. katsoo, että yhteisen maatalouspolitiikan uudistamisen ensimmäisen osan, josta päätettiin vuonna 1992, kolmivuotinen siirtymäaika on nyt päättynyt, mutta tärkeitä tuotannon aloja ei kuitenkaan vielä ole uudistettu, koska neuvosto ei vielä ole tehnyt päätöstä (viini, hedelmät ja vihannekset) tai komissio ei vielä ole esittänyt ehdotusta (oliiviöljy),

B. ottaa huomioon jo voimassa taikka neuvotteluasteella olevien vapaakauppasopimusten suuren määrän ja maataloustuotteiden kaupan vapauttamisen maailmanlaajuisesti,

C. ottaa huomioon erilaiset maatalousmarkkinoiden sääntelyn alueella suoritettavat toimet, joita Uruguayn kierroksen (WTO) kauppaneuvottelut edellyttävät ja joiden vaikutuksia YMP:hen ei vielä pystytä täysin arvioimaan; ottaa huomioon edellä mainitun komission strategiaesityksen, joka koskee maatalousalaa suhteessa EU:n laajenemiseen itään ja jossa ehdotetaan vuonna 1992 aloitetun uudistuksen sisältävän lähestymistavan jatkamista,

D. katsoo, että kauppa- tai vapaakauppasopimukset, joita suunnitellaan tai joista neuvotellaan joidenkin kolmansien maiden tai alueellisten talousalueiden kanssa, heikentävät entisestään yhteisön etuuskohtelua, millä on vakavia seurauksia unionin tietyille alueille tai maatalouden aloille,

E. katsoo, että maatalous laadukkaan elintarviketuotannon lisäksi varmistaa maaseutu- ja metsäympäristön hoidon ja hallinnoinnin ja toimii keskeisessä tehtävässä talouden osatekijänä maaseutualuiden kehityksen liikkeelle panevana voimana ja maaseudun työpaikkojen säilyttäjänä ja uusien luojana, ja että tätä maatalouden monet tehtävät huomioon ottavaa lähestymistapaa voidaan edistää ainoastaan, jos integroitua tilankehittämistä ja aluesuunnittelua toteutetaan unionissa laajemmin,

F. katsoo, että epäsuotuisat alueet ovat helpommin haavoittuvia kilpailun lisääntyessä maailmassa;

1. Kehottaa neuvostoa ja komissiota täydentämään vuonna 1992 aloitettua YMP:n uudistusta - toteuttamalla aiheelliset toimet aloilla, joilla sitä ei vielä ole tehty - ja panemaan sen täysin täytäntöön mahdollisimman pian kaikilla tuotannon aloilla, YMP:n perusperiaatteita ja syyskuussa 1993 kokoontuneen nk. Jumbo-neuvoston tekemiä sopimuksia noudattaen, sekä suorittamaan tarvittavat yksinkertaistukset ja mukautukset sekä korjaamaan mahdollisen kielteisen kehityksen, erityisesti sosiaalipolitiikan ja ympäristön alalla; muistuttaa samassa yhteydessä, että muiden tuotteiden kuin elintarvikkeiden tuotannolla voi olla suurta merkitystä;

2. Puoltaa korvaavien tulotukien enimmäismäärien vahvistamista eurooppalaisten tukien epätasaisen jakautumisen korjaamiseksi sekä keskittymisestä ja tuotannon liiallisesta voimaperäistämisestä aiheutuvien vahinkojen torjumiseksi;

3. Katsoo, että komission strategiaesitys maatalousalan vaihtoehtoisista strategioista EU:n laajenemisten yhteydessä muodostaa hyvän pohjan keskustelulle valmisteltaessa unionin maatalouspolitiikan uutta mukauttamista sekä autettaessa Keski- ja Itä-Euroopan maita jatkamaan maataloutensa nykyaikaistamisprosessia unioniin liittymistä silmälläpitäen; painottaa, että YMP:n tulevan kehityksen on perustuttava enemmän laatutuotantoon ja ympäristön kunnioittamiseen;

4. Toteaa tässä yhteydessä, että Keski- ja Itä-Euroopan maiden maataloudessa työskentelevien ja maaseutualueilla asuvien työntekijöiden suuri osuus työvoimasta vaatii huomattavia ponnisteluja työpaikkojen säilyttämiseksi tai uusien luomiseksi maaseudulla käyttäen hyväksi rakenteellista, teknistä ja sosiaalista innovaatiota Keski- ja Itä-Euroopan maiden kestävän kehityksen varmistamiseksi; uskoo, että lisää uusia työpaikkoja on kiireellisesti luotava muille kuin maataloussektorille;

5. Pyytää komissiota noudattamaan sitoutumustaan ja laatimaan sen mukaisesti kokonaisvaltaisen loppuarvion toukokuun 1992 uudistuksesta sekä yksityiskohtaisen arvion Uruguayn kierroksen sopimuksesta aiheutuvien velvoitteiden vaikutuksista;

6. Pyytää komissiota kolmansien maiden tai alueellisten talousvyöhykkeiden kanssa tehtyjen tai neuvotteluasteella olevien kauppa- tai vapaakauppasopimusten yhteydessä ottamaan ensisijaisesti huomioon niiden vaikutuksen Euroopan maatalouteen kokonaisuudessaan sekä erityisesti maanviljelijöiden tuloihin ja heidän tulevaisuudennäkymiinsä sekä huolehtimaan siitä, että yhteisön etuussijaa koskevaa periaatetta ei heikennetä;

7. Kehottaa komissiota edistämään kunnianhimoisempaa integroitua maaseutualueiden kehittämispolitiikkaa; tunnustaa maaseudun pääasiallisen tehtävän elintarvikkeiden tuottajana ja pitää välttämättömänä, että maaseutuympäristön hallintaan liittyviä muita sosiaalis-taloudellisia seikkoja ja ympäristönäkökohtia kehitetään; vaatii tämän vuoksi, että maataloustuotannon turvaamiseksi koko EU:n alueella lujitetaan sellaisia toimenpiteitä, joilla tuetaan maataloustuottajien maiseman säilyttämiseen tähtääviä ponnisteluja, ja että nämä toimenpiteet keskitetään maaseutualueille varattuun rahastoon; kehottaa komissiota erityisesti tekemään asianmukaisia ehdotuksia maataloustuottajien toimeentulon turvaamiseksi epäsuotuisilla alueilla, jotta vältyttäisiin niiden autioitumiselta täysin;

8. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.